รัฐบาลพร้อมจัดงาน  “รวมใจประสานสู่ประธานอาเซียน”เปิดตัวแนวคิดหลักการขับเคลื่อนอาเซียน "ร่วมมือร่วมใจก้าวไกลยั่งยืน"
รัฐบาลเตรียมจัดงาน “รวมใจประสานสู่ประธานอาเซียน”เปิดตัวแนวคิดหลักการขับเคลื่อนอาเซียน "ร่วมมือร่วมใจก้าวไกลยั่งยืน"
 


 นางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ เปิดเผยว่าวันพรุ่งนี้ (21 ธ.ค.61) รัฐบาลจะจัดงาน “รวมใจประสานสู่ประธานอาเซียน”ขึ้น ณ ตึกสันติไมตรี ทำเนียบรัฐบาล  ซึ่งการจัดงานครั้งนี้จะเป็นการเปิดตัวแนวคิดหลัก คือ ร่วมมือร่วมใจก้าวไกลยั่งยืน และโลโก้ของการเป็นประธานอาเซียนของไทย ซึ่งพลเอก ประยุทธ์ จันทร์โอชา นายกรัฐมนตรี จะได้เป็นประธานเปิดงานและมอบรางวัลให้กับผู้ที่ได้รับรางวัลชนะเลิศการประกวดโลโก้ของการเป็นประธานอาเซียนที่มีรูปแบบของพวงมาลัย โดยการจัดงานได้รับเกียรติจากเลขาธิการอาเซียนเข้าร่วมงาน และรัฐบาลได้เชิญทุกภาคส่วนเข้าร่วมในกิจกรรม
 


    สำหรับโลโก้ของการเป็นประธานอาเซียนที่มีรูปแบบของพวงมาลัยนั้น ได้แรงบันดาลใจมาจากการที่พวงมาลัยถือเป็นสัญลักษณ์การต้อนรับ แขกบ้านแขกเมืองของประเทศ หรือการใช้ในงานมงคล ซึ่งการเป็นประธานอาเซียนนั้นก็ถือเป็นสิ่งซึ่งเป็นมงคล เป็นเกียรติ เป็นความภาคภูมิใจ ที่ทุกคนต้องมีส่วนร่วม